**דוד בלאס** (נולד ב-1945) הוא איש עסקים ישראלי שנחשב בשנות ה-80 כמלך השוק האפור. הורשע בהוצאת עשרות מיליוני דולרים במרמה מכספי התק"ם אותם ניהל.

ביוגרפיה
--------

בלאס נולד למשפחת סוחרים יוצאי סוריה. הוא התחתן עם איזבל, בת של סוחר טקסטיל יהודי מהעיר מנצ'סטר. בעזרת כספים שקיבל מבני משפחתו הוא החל להיות פעיל מאוד בשוק ההון ובשוק האפור. בין השאר רכש ב-1984 בניין מסוכנות הרכב "נוע", שאחד מבעליה היה עזר ויצמן. בעקבות העסקה קיבל חשיפה תקשורתית, מאחר שויצמן ייסד באותה עת מפלגה חדשה בשם "יחד", וחזר לפוליטיקה לאחר הפסקה של מספר שנים. בלאס גם החזיק באותה עת מניות בעיתון הכלכלי "גלובס".

### פרשת בלאס

פרשת בלאס אירעה על רקע הסחרור האינפלציוני בישראל של שנות השמונים. באותה תקופה ניהל בלאס את תיק ההשקעות של התק"ם. בפברואר 1985 התברר שהכספים נעלמו, לאחר שרכש מניות על שמו בחברות הסנה, בנק הספנות וקונצרן כלל באמצעות תיק ההשקעות של התק"ם והלוואות בשוק האפור.

בתיק ההשקעות של התק"ם היו מופקדים כ-95 מיליון דולר ואולם, חשדם של הקיבוצים התעורר רק כשהגיעו למשוך חלק מהכסף, ונאמר להם שלא יוכלו לקבל אותו. באוקטובר 1985 היה התק"ם על סף חתימת הסדר עם בלאס על החזרת הכספים, אך ההסדר קרס בדצמבר 1985, שבלאס הפסיד 185 מיליון דולר ביום אחד במסחר בבורסה, והיא נסגרה באותו היום להמשך המסחר. התק"ם פנה לעורך דין דוד ליבאי, וביקשו ממנו חוות דעת. ליבאי אמר להם, שלא ניתן לתת חוות דעת מבלי לבדוק את העובדות. ואכן, הוא בדק את העובדות, וממצאיו הועברו לאחר מכן למשטרה, והיוו את הבסיס לפתיחת חקירה נגד בלאס. אחת הטענות המרכזיות של בלאס באותה עת, הייתה כי מדובר בעניין אזרחי ולא פלילי. ובתחילה, הומלץ לסגור את התיק. 

בלאס נעצר לבסוף ב-4 במאי 1986. במשך הימים בהם שהה במעצר, גיבשה הפרקליטות את כתב האישום נגדו. בלאס, בתחילה באמצעות עורך דין אורי סלונים ובהמשך בייצוגו של עורך דין יעקב וינרוט, ניהל תוך כדי המשפט דיונים פרוצדורליים נגד ההיבט הפלילי בפרשה ואף עתר לבג"ץ כנגד הפרקליטות. ביוני 1988 הורשע ב-19 עבירות מרמה ונידון לחמש שנות מאסר מהן שנתיים וחצי בפועל. ב-1989 הורשע בניסיון השתלטות על בנק הספנות.

### לאחר השחרור

לאחר שהשתחרר מהכלא חזר לעסקים בפרופיל נמוך. במאי 2002 הוכרזו הוא ורעייתו איזבל כפושטי רגל, בעקבות צבר חובות בהיקף 100 מיליון דולר, מהם 80 מיליון לתק"ם. בתחילת 2003 פתח 
כונס הנכסים הרשמי בחקירה, בעקבות דיווחים כוזבים, לכאורה, של בלאס על נכסיו. בין היתר, לניסיון להברחת דירה שהייתה בבעלותו, אך נרשמה בשנת 2001 על שם בתו. הדירה נמכרה לפי החשד למקורב שלו, קצין במשטרה. ביולי 2003 נעצר בחשד להונאה, יחד עם בלס נעצרו גם אשתו וכן קצין חקירות במשטרה החשודים שסייעו לו להעלים נכסים.

ב-2005 התפוצץ מטען חבלה בפתח דירתו בתל אביב.

קישורים חיצוניים
----------------

* נעמי לויצקי, איר הסתבכה המשטרה בחקירת חיק בלאס, כותרת ראשית, 11 ביוני 1986
* עודד ארבל, ביהמ"ש:אם דוד בלס לא ישלם - ייאסר, באתר הארץ, 31 בינואר 2006
* ורית רוט, חברה של איש העסקים דוד בלס, שפשט רגל, לא תחזיר כספים, באתר TheMarker‏, 26 ביוני 2008
* חן מענית, ‏הסדר חלומי לדוד בלס: חייב 160 מ' ש' - ויחזיר רק 6.4 מ' ש', באתר גלובס, 24 בפברואר 2014

הערות שוליים
------------

1. 1 2  דוד בלאס: האיש שלווה יותר מדי, כותרת ראשית, 30 בינואר 1985
2. ↑  יגאל לביב, "נוע' תפסיד מיליון, חדשות, 28 במאי 1984
3. ↑  אבי קרטין, פשרה בגלובס, חדשות, 14 באוגוסט 1984
4. 1 2  הדס מגן, ‏תזכורת: דצמבר 85', מפולת בלאס - הבורסה נסגרת, באתר גלובס, 7 ביולי 2003
5. ↑  אבי קרטין, "נמליץ להעמיד את בראס לדין", חדשות, 14 באוקטובר 1985
6. ↑  יעל פז-מלמד, "דוד בלאס חייב לנו 100 מיליון דולרים", מעריב, 6 באוגוסט 1985
7. ↑  שאול עברון, בלאס והקיבוצים קרובים להסדר, חדשות, 11 באוקטובר 1985
8. ↑  אמיר הלמר, הסיבוב השני של דוד בלאס, באתר TheMarker‏, 15 במאי 2002
9. ↑  מאת אסף ברגרפרוינד, דוד בלס ואשתו הוכרזו פושטי רגל, באתר הארץ, 14 במאי 2002
10. ↑  אסף ברגרפרוינד, ברוך קרא, איש העסקים דוד בלס נעצר בחשד להונאה, באתר הארץ, 6 ביולי 2003
11. ↑  יובל אזולאי, מטען חבלה הופעל בכניסה לביתו של איש העסקים דוד בלס, באתר הארץ, 20 ביוני 2005